Zlatan

Omoniyi Temidayo Raphael (anajulikana kama Zlatan Ibile, amezaliwa 19 Desemba 1994) ni rapa na mwimbaji kutoka Nigeria.. 

Maisha ya awali na kazi
Omoniyi Temidayo Raphael alizaliwa na kukulia Ikorodu, Jimbo la Lagos, ingawa asili ya kifamilia yake ni kutoka Ijurin, Jimbo la Ekiti. Mwaka 2011, alipata diploma ya kitaifa katika usimamizi wa biashara kutoka Chuo cha Ufundi cha Moshood Abiola. Baada ya kumaliza shule ya sekondari, Raphael aliamua kuendeleza taaluma ya muziki. Akiwa na umri wa miaka 19, alishinda mashindano ya muziki ya mwaka 2014 yaliyofahamika kama One Mic Campus Tour, yaliyodhaminiwa na Airtel, yaliyofanyika Abeokuta, Jimbo la Ogun. Umaarufu wake ulianza kupanda mwaka 2017 baada ya kutoa wimbo My Body aliomshirikisha Olamide. Mwaka 2018, Lawrence Irabor, mwenyekiti mwenza wa Alleluyah Boiz Entertainment, alimsaini Zlatan kwenye lebo hiyo baada ya kusikia wimbo huo.

Zlatan alipata umaarufu mkubwa zaidi kupitia ushirikiano wake na Chinko Ekun na Lil Kesh katika kibao cha mwaka 2018 Able God. Baadaye, alitoa wimbo wa Zanku, uliokuwa na mtindo wa dansi maarufu uliobeba jina hilo. Mwishoni mwa mwaka 2018, alitoa wimbo Osanle aliomshirikisha Davido. Mapema mwaka 2019, alitoa wimbo wa Glory kabla ya kushirikishwa katika kibao cha Burna Boy Killin Dem, kilichokuwa sehemu ya albamu yake ya nne African Giant. Baada ya hapo, alishirikishwa pia katika nyimbo za Lil Kesh Flenjo na Naira Marley Am I a Yahoo Boy. Mnamo 26 Julai 2019, Zlatan alisaini mkataba wa udhamini na Coca-Cola.

 2020–sasa: Zanku Records na maandamano ya EndSARS 
Tarehe 1 Januari 2020, Raphael alitumia ukurasa wake wa Instagram kutangaza kuzindua lebo yake ya muziki Zanku Records bila kutaja wasanii wowote. Kufikia tarehe 25 Februari, alisherehekea siku yake ya kuzaliwa kwa kutangaza majina ya wasanii aliowasaini. Aliorodhesha wasanii watatu: Papisnoop, Oberz na Jamopyper. Pia alitangaza kumsajili rasmi mpiga picha wa video Visionary Pictures, meneja wake Manager Jiggy, mtayarishaji wa muziki Rexxie na mshauri wa PR Biesloaded. Tangazo hili liliambatana na picha ya pamoja kupitia ukurasa wake wa Instagram.

Mnamo Oktoba 2020, wakati wa maandamano ya EndSARS, Zlatan alitoa wimbo Soro Soke kuonyesha masikitiko yake kuhusu mauaji ya vijana wasio na hatia katika tukio la Upigaji risasi wa Lekki 2020.

Marejeo

Jamii:Waimbaji wa Nigeria
jamii:waliozaliwa 1994
jamii:watu walio hai
jamii:WikiMonthly Edit-a-thon Kilimanjaro